Svrček, Miloš, poslanec NR SR (2022-05-04):
Ďakujem za slovo. Vážený pán minister, vážení kolegovia a kolegyne, máme na stole zmenu zákona o riadení bezpečnosti pozemných komunikácií. Ako tu už bolo z časti povedané, tak dochádza k transpozícii novoprijatej smernice, kde k ich premietnutiu do právneho poriadku Slovenskej republiky. A už z rokovaní ústavnoprávneho výboru alebo iných výborov vyvstali viaceré otázky, ktoré by mali byť doriešené v rámci toho návrhu. Takže aj v rámci rozpravy chcem predložil pozmeňujúci návrh. Pričom dôvodom na predloženie je spresnenie vymedzenia obsahových náležitostí vykonávacích predpisov, ako aj zlúčenie splnomocňujúcich ustanovení. Taktiež vzhľadom na skutočnosť, že cestný orgán, cestný správny orgán vydáva rozhodnutia a opatrenia v konaniach podľa cestného zákona, za ktoré nesie zodpovednosť, je žiaduce, aby pri rozhodovaní nebol striktne viazaný stanoviskom policajného orgánu a mohol náležite rozhodovať na základe vlastných poznatkov vychádzajúc z dopraných pomerov v určitej lokalite. Na základe poznatkov z aplikačnej praxe spojených s výkonom správcovstva pozemných komunikácií sa tiež umožňuje príslušným správcom, respektíve právnickým osobám založeným alebo zriadeným podľa príslušných ustanovení zákona, zabezpečiť plnenie niektorých činností súvisiacich so správou pozemných komunikácií prostredníctvom tretej strany. Ide napríklad o činnosti spojené s odstraňovaním prekážok cestnej premávky, ako je: kde má podľa ods. 1 príslušného ustanovenia správca pozemnej komunikácie povinnosť bezodkladne odstrániť prekážku cestnej premávky na náklady toho, kto ju spôsobil, ak tak neurobil jej pôvodca, alebo činnosti spojené s odstránením vozidiel. Účelom návrhu by malo byť aj zvýšenie efektívnosti správy pozemných komunikácií z dodržiavania podmienok transparentnosti a hospodárnosti. Pozmeňujúcim návrhom, ktorý predložím, by malo dôjsť aj k doplneniu zákazu organizovania športových podujatí, aj zákaz organizovania kultúrnych podujatí na diaľniciach, nakoľko tieto majú podobne negatívny vplyv na bezpečnosť a plynulosť cestnej premávky. V určitých osobitných prípadoch, výnimočných prípadoch, bude možné povoliť takého podujatia. Dôjde tiež k doplneniu potreby poskytovať údaje získané správcami diaľnic, ciest a miestnych ciest okresným úradom v sídle kraja udeľujúcim sankcie. Pozmeňujúcim návrhom by malo dôjsť aj k upresneniu definície hraníc zastavaného územia v súvislosti s určením cestného ochranného pásma s cieľom vyhnúť sa pochybnostiam o jeho hraniciach v aplikačnej praxi. Zároveň by sa mala doplniť možnosť príslušného cestného správneho orgánu postihovať protiprávne konanie v súvislosti s neoprávneným vykonaním uzávierky verejnej účelovej cesty, ktorá v ustanoveniach zákona absentovala. S cieľom predísť pochybnostiam v aplikačnej praxi sa výslovne ustanoví, že dôkazy o spáchaní deliktu možno získať len technickým zariadením správcov diaľnic, ciest a miestnych ciest. Posunutie účinnosti sa rieši aj v tomto pozmeňujúcom návrhu, ktorý predložím, a s tým súvisiaca úprava prechodných ustanovení by mala zohľadňovať zákonné lehoty v legislatívnom procese schvaľovania zákona, ako aj potrebnú legisvakanciu. Takže idem predložiť pozmeňujúci a doplňujúci návrh poslancov Národnej rady Miloša Svrčeka a Milana Vetráka k vládnemu návrhu zákona, ktorým sa mení a dopĺňa zákon 249/2011 Z. z. o riadení bezpečnosti pozemných komunikácií a o zmene a doplnení niektorých zákonov v znení zákona č. 177/2018 Z. z. a ktorým sa menia a dopĺňajú niektoré zákony. Vládny návrh zákona, ktorým sa mení a dopĺňa zákon 249/2011 Z. z. o riadení bezpečnosti pozemných komunikácií a o zmene a doplnení niektorých zákonov v znení zákona č. 177/2018 Z. z. a ktorým sa menia a dopĺňajú niektoré zákony sa mení a dopĺňa takto: 1. V čl. I bode 9 § 4a sa vypúšťa odsek 4. Doterajšie odseky 5 až 7 sa označujú ako odseky 4 až 6. 2. V čl. I sa za bod 11 vkladá nový bod 12, ktorý znie: „12. V § 6 ods. 9 sa slová „bezpečnostný audítor“ nahrádzajú slovami „audítor bezpečnosti pozemných komunikácií“.“ Nasledujúce body sa primerane prečíslujú. 3. V čl. I bod 15 znie: „15. V § 14 písmeno a) znie: „a) podrobnosti riadenia bezpečnosti pozemných komunikácií, postup posudzovania vplyvu na bezpečnosť, prvky posudzovania vplyvu na bezpečnosť, prvky bezpečnostného auditu, postup klasifikácie bezpečnosti cestnej siete, klasifikáciu bezpečnostných deficitov pozemnej komunikácie, postup vykonávania inšpekcie, prvky cielenej prehliadky pozemnej komunikácie, súbor nápravných opatrení na zvýšenie bezpečnosti a zníženie dopravnej nehodovosti na pozemnej komunikácii, náležitosti a obsah správy o posudzovaní vplyvu, správy o bezpečnostnom audite, správy o vykonanej inšpekcii a správy o výsledku cielenej prehliadky pozemnej komunikácie,“. 4. V čl. II sa za bod 1 vkladajú nové body 2 a 3, ktoré znejú: ,,2. V § 3 ods. 7, 8 a 9, § 3b ods. 4, § 7 ods. 1, § 8 ods. 1, § 11 ods. 6 a § 18 ods. 2 sa vypúšťa slovo „záväzného“. 3. V § 3d sa za ods. 6 vkladá nový ods. 7, ktorý znie: „(7) Správca pozemnej komunikácie príslušný podľa ods. 5 je oprávnený zabezpečiť plnenie niektorých činností spojených so správou pozemných komunikácií prostredníctvom tretej osoby, a to na základe zmluvy.2d)“. Doterajšie ods.7 až 12 sa označujú ako ods. 8 až 13. Poznámka pod čiarou k odkazu 2d znie: „2d) Zákon č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov. Zákon č. 513/1991 Zb. Obchodný zákonník v znení neskorších predpisov.“.“ Nasledujúce body sa primerane prečíslujú. 5. V čl. II sa za bod 2 vkladá nový bod 3, ktorý znie: 3. V § 8 ods. 7 sa vypúšťa slovo „záväzné“. Nasledujúce body sa primerane prečíslujú. 6. V čl. II bode 3 sa za slovo „športových“ vkladajú slová „a kultúrnych“ a na konci pripája druhá veta, ktorá znie: „Vo výnimočných prípadoch ich cestný správny orgán môže povoliť.“. 7. V čl. II bode 6 § 8b ods. 2 písm. a) sa na konci pripájajú tieto slová: „a poskytovať ich okresným úradom v sídle kraja na účel konania o správnom delikte prevádzkovateľa vozidla podľa § 22d,“. 8. V čl. II bode 6 § 8b ods. 2 písm. b) sa na konci pripájajú tieto slová: „na účel konania o správnom delikte prevádzkovateľa vozidla podľa § 22d“. 9. V čl. II sa za bod 8 vkladajú nové body 9 a 10, ktoré znejú: „9. V § 11 ods. 1 prvej vete sa za slová „na nich mimo“ vkladajú slová „hraníc súvisle“. 10. V § 22a písm. a) druhom bode a § 22c ods. 1 písm. a) druhom bode sa slová „cesty alebo miestnej cesty" nahrádzajú slovami „cesty, miestnej cesty alebo verejnej účelovej cesty“.“ Nasledujúce body sa primerane prečíslujú. 10. V čl. II bode 9 § 22e ods. 1 sa na konci pripája veta: „Správny delikt prevádzkovateľa vozidla podľa § 22d ods. 1 možno prejednať a uložiť zaň pokutu v rozkaznom konaní len vtedy, ak dôkaz o jeho spáchaní je získaný a zaznamenaný technickým zariadením, ktoré využívajú správcovia diaľnic, ciest a miestnych ciest.". Posledný bod 11. V čl. V sa slová „1.júna 2022“ nahrádzajú slovami „1. júla 2022“. V tejto súvislosti sa upravia prechodné ustanovenia v čl. 1 v bode 17 sa slová „1. apríla“ nahrádzajú slovami „1. júla“ a slová „28. februára“ sa nahrádzajú slovami „30. júna“. Týmto som prečítal celý pozmeňujúci a doplňujúci návrh. Takže, kolegovia, kolegyne, ja by som v závere chcel poprosiť o podporu tohto vládneho návrhu zákona, ktorým sa určite zvýši bezpečnosť na cestách. Ďakujem pekne.